ทุนสำรองประเทศเพิ่ม1,200ล้านเหรียญฯ
ธปท.เผยทุนสำรองประเทศเพิ่ม 1,200 ล้านเหรียญสหรัฐ สะท้อนการแทรกแซงค่าเงินลดความผันผวน
29 ต.ค. 2565

ธปท.เผยทุนสำรองประเทศเพิ่ม 1,200 ล้านเหรียญสหรัฐ สะท้อนการแทรกแซงค่าเงินลดความผันผวน
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศของ ณ วันที่ 7 มิ.ย. 2556 ว่า อยู่ที่ระดับ 1.765 แสนล้านเหรียญสหรัฐ หรือประมาณ 5.408 ล้านล้านบาท เพิ่มขึ้น 1,200 ล้านเหรียญสหรัฐ หรือประมาณ 3.72 หมื่นล้านบาท หากคิดอัตราแลกเปลี่ยนปัจจุบันที่ระดับ 31 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.753 แสนล้านเหรียญสหรัฐ หรือประมาณ 5.290 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.34 หมื่นล้านเหรียญสหรัฐ ลดลง 100 ล้านเหรียญสหรัฐ จากสัปดาห์ก่อนหน้าอยู่ที่ 2.35 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 1.999 แสนล้านเหรียญสหรัฐ
ทั้งนี้ ทุนสำรองฯที่เพิ่มขึ้นสะท้อนการเข้าแทรกแซงค่าเงินบาท ผ่านการเข้าซื้อเงินเหรียญสหรัฐในตลาดส่งมอบทันที (Spot) เข้าเก็บสะสมในทุนสำรองฯของธปท.ได้ระดับหนึ่ง เพราะในช่วงที่ผ่านมาเงินบาทเคลื่อนไหวค่อนข้างผันผวนเนื่องจากเงินเหรียญสหรัฐกลับมาแข็งค่าขึ้นตามทิศทางการฟื้นตัวของเศรษฐกิจสหรัฐ ส่งผลให้เงินสกุลในภุมิภาคและเงินบาทอ่อนค่าลงอย่างต่อเนื่อง แต่การเคลื่อนไหวของเงินบาทยังไม่แน่นอนสามารถเคลื่อนไหวได้ทั้ง 2 ทิศทาง คือ ทั้งอ่อนค่าลงและแข็งค่าขึ้น
อย่างไรก็ตาม การเพิ่มขึ้นของทุนสำรองฯที่ประกาศออกมา สวนทางกลับคำให้สัมภาษณ์ของผู้ว่าการ ธปท.ที่ระบุว่าในสัปดาห์ที่ผ่านมาได้ขายเงินเหรียญสหรัฐออกมาในตลาด เพื่อดูแลการอ่อนค่าลงเร็วเกินไปของเงินบาทที่เริ่มอ่อนเกินปัจจัยพื้นฐานทางเศรษฐกิจ
ส่วนฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท. ในปัจจุบันอยู่ที่ระดับ 1.409 ล้านล้านบาท ลดลงเล็กน้อย จากสัปดาห์ก่อนหน้าที่ 1.418 ล้านล้านบาท อย่างไรก็ตามปริมาณเงินสดหมุนเวียนในระบบยังอยู่ในระดับปกติ เพียงพอต่ออุปสงค์โดยรวมในประเทศ